J. Ivančo, poslanec: (2007-02-02):
Rád by som povedal pár slov k motivácii. K motivácii, prečo chceme chrániť vklady na dôchodkovom sporení, ktorá v rozhodujúcej miere vyplýva z toho, že po nástupe terajšej vlády sa objavili podľa môjho názoru vážne, ale aj znepokojujúce vyjadrenia jej členov. Motivácia chrániť druhý pilier však má pre mňa osobne aj iné faktory ako len myšlienkové pochody členov vlády. Dovolím si ponúknuť 3 pohľady na daný problém s tým, že chcem povedať, že k prvému motívu, o ktorom budem hovoriť, už tu padlo pár veľmi významných viet. Prvý motív pre mňa sú odborné štúdie a ekonomické a demografické faktory, ktoré dokazujú, že reforma dôchodkov bola nevyhnutná a podotýkam, nikdy nemala sledovať krátkodobé ciele. Druhý pilier, a v tom sa isto zhodneme aj s členmi koalície, je cesta odstránenia dlhodobých makroekonomických rizík. Ide o dlhodobé sporenie, a to chcem zvlášť zdôrazniť, a aj vy máte určite podobnú snahu ako my, ale možno v prvom pilieri. Ale stále hovoríme o dlhodobých efektoch. Je pravdou, čo tu bolo viackrát povedané, že efekt druhého piliera sa dostaví po možno 20, povedzme 30 rokoch. Ale v tomto kontexte mi napadá vyjadrenie istého ľavicového ekonóma Johna Maynarda Keynesa, ktorý povedal, že z dlhodobého hľadiska sme všetci mŕtvi. Dúfam, že  ľavicová koalícia nechce uplatňovať tento ekonomický princíp alebo tento ekonomický pohľad pri svojich motívoch, prečo vystupuje proti predloženému návrhu zákona. Aj v tomto kontexte tohto vyjadrenia sa ale, ctené poslankyne a vážení páni poslanci, zamyslite nad vyjadreniami členov vlády, ktorí hodnotia dôchodkovú reformu po dvoch, možno dva a pol rokoch jej fungovania. Je to skutočne veľmi krátky čas na to, aby sme sa tak vážne, ako zaznelo z úst členov vlády, mohli stavať k tejto reforme. Zamýšľal som sa nad otázkou, prečo by vládna koalícia mala zákon podporiť. Podľa mňa silným argumentom pre vašu podporu pre druhý pilier je vaša snaha a cieľ vládnuť na Slovensku tiež dlhodobo. Najmenej 8 rokov, tak to už aj zaznelo. Práve vy by ste mali dvihnúť ruku za tento zákon, aby ste neskončili po 8 rokoch pred svojimi voličmi fiaskom, lebo na zvyšovanie dôchodkov v prvom pilieri v priebežnom sporení jednoducho nebude. Možnože bude na dôchodky, ale hovorím, že nebude na zvyšovanie dôchodkov, pokiaľ nepôjdeme cestou ďalšieho zadlžovania prvého piliera. Sme totiž, ako bolo povedané už viacerými, vystavení riziku a realite starnutia populácie, ale aj neustáleho znižovania počtu ľudí v produktívnom veku. Ako myslím včera povedal môj kolega Ivan Mikloš, a ma to dosť zaujalo, o 50 rokov 2 produktívni ľudia budú na 1 neproduktívneho alebo poproduktívneho a dnes je to 6. Z odvodov súčasne produktívnych ľudí sa však vyplácajú dôchodky v priebežnom systéme, čo iste všetci dobre viete. Aj preto bolo súčasťou reformy napríklad zvýšenie veku odchodu do dôchodku, o ktorom pri svojej argumentácii ste tu nepovedali nič. A tiež to bola vážna zmena systému. Preto hovoríme na záver o prvom motíve o ekonomických a demografických faktoroch ochrany dôchodkovej reformy. Ten druhý motív pre mňa je zodpovednosť a zodpovedne ja dodávam, že zodpovednosť štátu. Nestačí len hovoriť o silnom štáte. Musíme mať aj zodpovednosť za to, čo štát ľuďom ponúka. A tým sú v prvom rade pravidlá a, samozrejme, aj dodržiavanie týchto pravidiel. Predsa musíme mať zodpovednosť pred 1,5 mil. sporiteľov, ktorí sa zúčastňujú dôchodkového druhého piliera. A vstúpili tam dobrovoľne minimálne do 30. júna 2006. Vstúpili tam dobrovoľne za jasných pravidiel, pravidiel garantovaných štátom. Rozhodli sa nie pod mediálnym tlakom reklamy, ako to bolo povedané mnohými mojimi predrečníkmi. Bol tam mediálny tlak. Ale mediálny tlak, ktorý sprevádzal rozhodnutie ľudí, bol z nedôvery vzniknutej z krachu nebankových subjektov. To bolo psychologickým podtónom tohto rozhodnutia. Preto mnohí ľudia váhali, ale nakoniec sa rozhodli správne. Vtedy to podľa môjho názoru v médiách dosť rezonovalo. Ľudia, ktorí vstúpili do druhého piliera dôchodkového sporenia sú v mojich očiach ľudia, ktorí sú minimálne vážne zodpovední za svoje ďalšie žitie. Sú to aj ľudia slobodní, a keď som spomínal ľavicového ekonóma Keynesa, spomeniem aj Miltona Friedmana. Ten povedal. „Čím viac zodpovednosti zoberiete do vlastných rúk, tým bohatší a slobodnejší budete.“ Ľudia v druhom pilieri mali a podľa môjho názoru majú dlhodobé priority. Myslieť na budúcnosť a neočakávať efekty po 5 a 3 rokoch sporenia. Preto opakujem, treba chrániť vklady aj 1,5 mil. týchto ľudí zodpovedných a chrániť ich vlastníctvo na vkladoch v správcovských spoločnostiach. Chrániť ústavným zákonom pred politickými turbulenciami, ktoré je malá pravdepodobnosť, že ústavná väčšina by mohla následne meniť. Ochranu vkladov potrebujeme pre elementárnu dôveru ľudí v štát. Štát, ktorý povedal, že systém garantuje a zapojil do toho aj svoje inštitúcie. Iste sa zhodneme na tom, že Národná banka Slovenska je dôveryhodnou štátnou inštitúciou, ktorá bude garantovať kontrolu systému. Tretí motív pre mňa, prečo chrániť druhý pilier, je podľa môjho názoru osobný motív celej mojej generácie. A spočíva v tom, že keď mi kolega povedal, že 78 %, počúvajte dobre, 78 % sporiteľov je vo veku menej ako 44 rokov, tak hovorím o mojej generácii. Je to výzva mladých, ktorí si uvedomili, že ako budú so svojimi peniazmi narábať, takú kvalitu života môžu očakávať v seniorskom veku. Tých 78 % sporiteľov tvorí silnú strednú vrstvu našej spoločnosti. Sú to ľudia vzdelaní, ľudia zamestnaní vo veku 35 až 45 rokov a vedia, že Klondike 90. rokov už tu nebude. Preto myslia dlhodobo, a preto táto generácia si zaslúži mať dôstojné žitie v seniorskom veku. Práve táto generácia je moderná, zodpovedná a keď pozeráme na vývoj Slovenska aj kľúčová. Mám taký pocit, že snahou vlády nie je len znárodniť majetok týchto ľudí, ale snahou vlády je znárodniť aj myslenie týchto ľudí. Tak ako v osemdesiatom deviatom roku ich neznárodnili, tak táto generácia bude ďalej obhajovať druhý pilier dôchodkového sporenia. Generácia týchto ľudí menila Slovensko v roku 1989 na slobodnú spoločnosť, fungujúcu trhovú ekonomiku. A práve možno odhadujem milión týchto ľudí, ktorí vtedy stáli na námestiach, urobilo ďalšiu zásadnú zmenu a dobrovoľne nastúpilo do druhého piliera, dobrovoľne sa prihlásili k dôchodkovej reforme. Treba podporiť návrh predloženého ústavného zákona, pretože je to o zodpovednosti za, ako som povedal, kľúčovú generáciu tohto nášho Slovenska. Ďakujem pekne. (Potlesk.)